**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/5321-34/2020.

**2/2020.**

**HATÁROZAT**

* **veszélyhelyzetben átruházott hatáskörben meghozott döntésről** -

**a Rehabilitációs Team Kft. által egészségügyi szolgáltatóként a Tiszavasvári Nyárfa u. 4. szám alatt végzett fizioterápia, gyógytorna és fürdőgyógyászati ellátások szüneteltetéséről**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

1. A **Rehabilitációs Team Kft.** (székhelye: 4440 Tiszavasvári, Nyárfa u. 4. sz.), **mint feladatellátó egészségügyi szolgáltató kérelmére,** az általa Tiszavasváriban végzett **fizioterápia, gyógytorna és fürdőgyógyászati ellátások** tekintetében:

**I.1. Tudomásul veszem a Rehabilitációs Team Kft.,** mint egészségügyi szolgáltató 2020. március 17. napján érkezett azon bejelentését, mely szerint a Tiszavasvári Nyárfa u. 4. szám alatt általa végzett **fizioterápia, gyógytorna és fürdőgyógyászati ellátások tekintetében a szolgáltatás nyújtása felfüggesztésre kerül, 2020. március 17. napjától határozatlan időre. Azzal azonban, hogy annak időtartama legfeljebb** *a veszélyhelyzet kihirdetéséről szóló 40/2020. (III. 11.) Korm. rendelet* **által elrendelt veszélyhelyzet időtartamára szól.**

**I.2. Felkérem a Rehabilitációs Team Kft. ügyvezetőjét, hogy a szükséges intézkedéseket, jelzéseket tegye meg, különös tekintettel, az ellátás szünetelése tényének az illetékes hatóság felé határidőben történő bejelentésére.**

**INDOKOLÁS**

A **Rehabilitációs Team Kft.** 2020. március 17. napján azzal a bejelentéssel fordult hozzám, **hogy** a kialakult járványügyi helyzetre tekintettel**, az általuk nyújtott szolgáltatásra kiadott szakmai ajánlások alapján** **indokoltnak tartják a fizioterápia, gyógytorna és fürdőgyógyászati ellátások felfüggesztését** határozatlan időre.

**A Rehabilitációs Team Kft.** által egészségügyi szolgáltatóként a Tiszavasvári Nyárfa u. 4. szám alatt végzett **fizioterápia, gyógytorna és fürdőgyógyászati ellátások tekintetében az ellátásokhoz tartozó kapacitás felett Tiszavasvári Város Önkormányzata jogosult rendelkezni. Az egészségügyi szolgáltatás szüneteltetését a működési engedéllyel rendelkező szolgáltató kérheti.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**A kialakult járványügyi helyzetre tekintettel – a Rehabilitációs Team Kft. kérelmének megfelelően – az I. pontban foglaltak szerint döntöttem.**

Tiszavasvári, 2020. március 18.

 **Szőke Zoltán**

 **polgármester**